text: Sønderborg-revy spiller en ekstra uge
  11 juni 2012 kl. 08.25
  Sønderborg Sommer Revy forlænges med en ekstra spilleuge og lukker og slukker nu først fredag den 27. juli.
  Et flot forsalg, gode anmeldelser og et publikum, der hver aften rejser sig i begejstring, har fået Sønderborg Sommer Revy til at forlænge sæsonen med en uge.
  Når revylamperne slukkes efter sidste ekstraforestilling fredag den 27. juli har de i alt være tændt 50 gange, og det er aldrig før sket i revyens 31-årige historie.
  Det samlede tilskuerantal kan komme op omkring de 25.000, hvis alt bliver solgt. Og det er der noget, der tyder på.
  - Det er svært at bevare pessimismen, siger en glad revydirektør Leif Maibom.
  